# Die Schedelsche Weltchronik (deutsch):070

| 069 <<<Vorheriges Blatt | Die Schedelsche Weltchronik Blatt LXX | Nächstes Blatt>>> 071 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## LXIX verso:

* Sibilla cumana was zur zeit Tarquinij prisci mit guldinem klaid beclaidet. ein offens vnnd hohs buch in der hand tragende. vnd ein buch in der lingken auff dem knye habende. mit bloßem hawbt erscheinende. die sprach wie auß der ewigkeit in dise werlt durch ein iunckfrawen ein wunderperlich gepurt entsprungen. vnd dz eyßnein volck sich enden. vnd ein guldeins entsteen wurdt.
* Dise zwen ro$^e$mer legten die Sabiner ernider. vnd wardt von ine ein triumph gehalten vnd Valerius starb also arm.
* Nach erpawung der statt Rom. ij$^c$. xxv. iar haben die Ro$^e$mer als sie wider die Sabiner imm krieg erniderlagen einen sundern regenten den sie dictatorem nenten erkoren. des gewalt vnd macht vor der wirdigkrit der ratherrlichen pfleg gienge vnd wz ein namen eins wirdigern ambts.
* Manilius torquatus ein sun Lelij manilij hat einen krieg mit den Galliernn angefangen vnd einen Gallier der ine in einen sundern kampff vordert geschlagen. ime sein guldeins halßpand genomen vnd an seinen hals gehenckt. darumb warden er vnd sein nachkomen Torquati das ein halßpand bedeu$^e$tet genennt.
* Die Senonischen Gallier waren von natur ein grausams vnd an sitten ein vngeschickts volck vnd an gro$^e$sse irer leib vnd waffen also erschreckenlich als ob sie zu vertilgung der menschen vnd verheerung der statt rom geporn wernn. darnach ebneten vnd verwu$^e$esteten die Barbari die gantzen stat mit fewr vnnd schwert sechs monat. deßmals warf Manilius auß geschray einer gans erweckt die. die bey der nacht einsteygen woltten vber einen hohen felsen ab.

## LXX recto:

Blat LXX
* Aracus der hohberu$^e$mbt Astrologus vnd poet hat sich (als Augustinus setzt) beru$^e$mbt das er mitsambt Eudoxo alle zall der stern begriffen vnd beschriben hab. dz ist aber als derselb Augustinus spricht wider die schrift die zu Abraham spricht. Sihe an die sternn vnd zele sie ob du magst. aber wie ku$^e$nden sie gezelet so sie nit alle mu$^e$gen gesehen werden. vnnd nach dem er der Astrologey nit vnwissend wz so hat er gar ein treffenlichs buch dauon geschriben mit scho$^e$nen zierlichen getichte. als im dess Cicero gezeu$^e$gnus gibt.
Mitten in der statt Rom erschine ein mund der hell mit eim weiten rachen erschrockenlich. der begeret (als die warsager außlegten) begrebnus eins lebendigen menschen. dann zu Rom (als Liuius sagt) het sich die erd an eim gemainen ort on einich einwerffung oder andern gewalt als weit aufgetan dz man mainet das solcher schlund mit einicher materi nit mo$^e$cht erfu$^e$lt werden. diss ho$^e$ret ein ro$^e$mischer raysiger gesell Marcus curcius genant. der bedacht der go$^e$tter tempel die an dasselb ort stiessen vnd setzet sich auff ein garwolgezierts pferd vnd sprenget gewappet auß liebe seins vaterlands in das loch. vnd als er gestorben was do beschloße sich der schlund.
* Esopus adelphus der hohberu$^e$mbt poet vnd mersager hat zu den zeitten Ciri des ko$^e$nigs der persier gereichßnet. Er was ein kriechischer man. sinnreich vnd klu$^o$g vnd tichtet treffenlich fabeln. die Romulus darnach auß kriechyscher zungen zu latein gebracht vnd seinem sun Tibertino zugeschickt hat. darinn hat Esopus die menschen wie sie sich halten sollen geleret. vnd zu anzeigung menschlicher sitten die fo$^e$gel. pawmen vnd vnuernu$^e$ftigen thier als ob sie redten eingefu$^e$ret. also wo die vleißigclich betracht werden so werden darinn solche ding gefunden die nit allain schimpff vnd gelachter vrsachen sunder auch die synn scherpffen. Sie sagen diser Esopus sol im ersten iar Ciri des ko$^e$nigs vmbbracht worden sein.
In dem zwelfften iar des reichs Artaxersis. vnd imm. ij$^c$. ij. iar nach erpawung der statt Rom als Meneuius vnd P. Sextillus Capitolinus ratherren waren haben sich die ro$^e$mer entsloßen. das der ratherrlich gewalt in ru$^o$e steen. vnd an seiner stat zehen mann gewelet werden solten. durch die. die gantz stat on aufru$^o$r geregirt solt werden Die zeit desselben burgermeisterlichen ambts waren fro$^e$lich (als Linius spricht) vnd sie fiengen an sich vberflu$^e$ssigkeit zegebrauchen vnd ir sach fiel pald. dann sie warden nach eim iar vermu$^e$edet von wegen der mißtat Claudij appij
Nach dem die ro$^e$mer bis auff dise zeit nochmals kein gesetz hetten. vnnd nw zwischen den die dem gemainen volck zu sundern entschaidern gegeben waren die man Tribunos nennet. vnd zwischen den ratherren ein irrung eins gesetzgebers halben entstunde. do sandten die ro$^e$mer imm. xiij. iar Artaxersis gein Athenas ir botschafft. die do nit allain von den Athenier die gesetz Solonis. sunder auch auß andern kriechyschen stetten beschriben gewonheit vnd ordnung gein Rom brachten. auß welchen gesetzen zehen tafeln gemacht. vnd dar zu auch zwu tafeln von den ro$^e$mern gethan warden. auß den dann das beru$^e$mbt gesetz der. xij. tafeln seinen vrsprung het. darinn auch die gantz gerechtigkeit verordnet was.
Begierde zierlicher gu$^e$ter hat die vierden zwitracht erweckt das auch gemayn burgermeister erwelt warden vnd warden erwelt imm sechzehenden iar Artaxersis. vnd wiwol diss ambt der burgermeister auß der gemayn einiche burgermeisterliche wirdigkeit nicht het so wardt es doch fast groß geachtet in den gemaynen wesen.
* Veturia die muter Coriolani des ro$^e$mischen ratherren: diser zeit ein alte fraw hat ire iar mit lo$^e$blichem werck zu ewiger gru$^o$nung gesteckt. dann do ir sun die statt vnschuldigclich belegert het. wiewol er denn. weder die erbernn zu im gesandten botschaft nach die wirdigkeit der obersten briester erho$^e$hen nach ansehen wolt so naiget ine doch die obgenannt sein muter von seinem herrten zornn vnd keret sein fu$^e$rnemen zu gu$^o$tem. also das er sein belegerung abstellet vnd die statt frey ließ. darumb diser frawen zu danckperkeit ließen die Ro$^e$mer an dem end der frawen versonung irs suns einen tempel pawen. vnnd nach dem bis zu derselben zeit den frawen von den mannen kein: oder klaine ere erbotten wardt. so setzten die Ro$^e$mer das fu$^e$ran die lewt gein den frawen alweg aufsteen. vnd inen auß dem weg weichen solten. als dann solchs noch bißhieher bey den erbernn gehalten wirdt. inen solt auch gezymen sich golds. purpurklaids vnnd guldein gu$^e$rtel vnd geschmucks zegeprauchen.